Worcester F 80 Distinctiones

151 Mundus quamuis pulcher

Mundus quamuis pulcher promittat decipit.[[1]](#footnote-1) Tamen ad instar carnificis qui ducit porcum cum fabis vsque ad locum occisionis et tunc dum comedit occidit. Sic licet mundus promittat corporis sanitatem, uite diuturnitatem, fortune prosperitatem, penitentie oportunitatem, inueneretur tamen fallus quia sepe sanitas vertitur in infirmitatem, diuturnitas in breuitatem, prosperitas in aduersitatem, presumpcio in penitentiam. Vnde Augustinus in quodam *Sermone*, O presens uita non est vera via quam ostendis quia aliis te ostendis longam ut perdas, aliis breuem ut penitere non permittas, aliis latam ut faciant quod voluerint, aliis angustiam ut non possint benefacere.

¶ Item, idem in alio *Sermone*, O vita presens,[[2]](#footnote-2) quot decipis et excecas. Cum enim fugis, nichil es. Cum videres vmbra es. Cum exaltaris, fumus es. Stultis dulcis, sed sapientibus amara.

¶ Mundus itaque relinquendus est propter maliciam eius, [1] Joan. 5[:19]: *Mundus in maligno positus est*, id est, in malo igne. Nam sicut videmus de auibus et aliis animalibus in domo incensa existentibus quod omnino volunt irruere in ignem quamuis abducantur. Sic est de hominibus mundo deditis quod non possunt

/fol. 267rb/

abstrahi a mundi[[3]](#footnote-3) contagiis. Vnde Augustinus in quodam *Sermone*, O vita presens, quot et quantos excecas qui te diligunt et te non agnoscunt[[4]](#footnote-4) et qui te agnoscunt non te diligunt.

¶ Vnde tradunt poete quod mundus antiquitus sic depingebatur in specie muliebri sedens cum tribus capitibus[[5]](#footnote-5) coronatis et sic inscriptis. In prima fronte scribebatur: “Promisi.” Et in eius corona: “Celum fecit fabulam.” In secunda fronte scribebatur: “Derisi.” Et in eius corona: “Mare fecit statuam.” In tercia fronte scribabatur: “Dimisi.” Et in eius corona: “Terra legit literam.” Sic mundus iste tres proprietates habet, scilicet, prosperitatem, sagacitatem, falsitatem. In cuius prima facie scriptum est, “Promisi.” Sed hec est falsa.

¶ Quod secundum Seneca, *Ad Lucillum*, prosperitas mundi non est vnus saltus de loco ad locum. Videmus quod saltans vt plus lucretur de terra prolongat cursum a retro et tantum nititur prosilire quo a tergo cadit. Sic cupidi tantum pre sociis nituntur adquirere quod antequam compleuerant intentum subtrahuntur. Ideo bene scriptum est in eius corona, “Celum fecit fabulam,” quasi dicens, prius felicitas in qua tantum confiditur respectu celi non nisi fabula vana, quia secundum Gregorium in *Homelia de martiribus*, Si consideremus quanta sunt que nobis promittuntur in celis vilescunt que habentur in terris.

¶ Mundus sicut faber feriaris proicit ferrum ignitum in vico vt faciat equitantes descendere et manum comburrere et nihil asportare. Sic mundus proicit temporalia. Ideo cupidus comparatur columbe que libencius nidificat vbi pulli eius auferuntur, Osee [7:11]: *Effraym quasi columba seducta non habens cor.* Item mundus fedat suas incolas. Vnde dixit quidam, versus: Mundus non mundat sed mundus polluit omnes. / Qui manet in mundo, quomodo mundus erit, quasi dicens, ex quo est ipse Deus mundum detestatur, et tamen sine mundo viuere non possumus. Non est mirum si ero sordesco in mundo. Quid ergo. Responsio fiet: Deus altus opes nec detestatur habentes / Set qui diuicisas preposuere Deo. Caueant thezaurizantes quia defraudabuntur. Exemplum Anselmi, *De similitudinibus*, quandoque pueri insectantes papiliones qui sunt varii coloris putant se rem preciosam apprehendere, sed in currendo post eas ledunt tibias et se apprehendam vermen fedam in manu reperiunt. Sic autem mundani per multa viarum discrimina temporalia sectantur sed cespitantes sepe vulnerantur. Sed in morte reperitur vermis consciencie qui numquam morietur Ysai. vltimo [66:24]: *Vermis*

/fol. 267va/

*eorum non morietur.* Et Eccle. [5:9]: *Qui amat diuicias fructum non capiet ex eis*.

¶ Ad idem adducitur quod narrat Vincencius in *Speculo Historiale* et similiter in libro *Barlaam*, vbi quidam destitutus habuit tres amicos. Quorum primum dilexit plus quam seipsum. Secundum sicut seipsum. Tercium minus quam seipsum. Igitur ingruente necessitate petiit auxilium a primo. Cui ille, fatue fecisti diligendo aliquem plus quam te. Nolo in tanto periculo me exponere pro te. Sed hoc faciam pro te quia vnam robam tibi tradam qua operies nuditatem tuam coram iudice. Petito etiam auxilio a secundo. Dixit fatue fecisti sed tantum faciam pro te quod ad locum iudicii tecum vadam sed non intrabo. Tercius amicus dixit tecum vadam et te liberabo.

¶ Moraliter quibus habet hos tres amicos, mundum, parentes, bona opera. Mundus prestat mortuo cilicium vel lintheum vetustum. Secundus amicus, id est, parentes ad sepulcrum vadunt dicents bonum adiutorem amisimus. Sed non dicunt quomodo poterimus animam istius liberare. Ergo accedamus ab bona opera, quia ipsa liberabunt, Tob. 4[:11]: *Eleemosyna a peccator liberat*. Hic nota quomodo quidam mortuus respondit metrice: Cuidam amico viuo inquirenti de statu eius. Sunt mea si que dedi fuerant mea, si qua commedi. Si qua remanserunt nescio cuius erunt.

1. decipit ] Lambeth, F 128 *corr*. deficit F 80. [↑](#footnote-ref-1)
2. presens ] *add*. vita F 80. [↑](#footnote-ref-2)
3. mundi ] Lambeth, F 128 *corr.* mundo F 80. [↑](#footnote-ref-3)
4. et te non agnoscunt ] Lambeth, F 128 *om.* F 80 [↑](#footnote-ref-4)
5. capitibus ] Lambeth *om.* F 80. [↑](#footnote-ref-5)